വന്യമൃഗശല്യം: പൊഴുതനയില് കൂടും കാമറകളും സ്ഥാപിക്കാന് നിര്ദേശം നല്കി കല്പ്പറ്റ: വന്യമൃഗശല്യം രൂക്ഷമായ പൊഴുതന ഗ്രാമപ്പഞ്ചായത്തിലെ ശ്രീപുരം, അത്തിമൂല, മൂവെട്ടി പ്രദേശങ്ങളില് കൂടും കാമറകളും സ്ഥാപിക്കാന് ടി. സിദ്ദിഖ് എംഎല്എ നിര്ദേശം നല്കി. എംഎല്എ സംഭവ സ്ഥലങ്ങള് സന്ദര്ശിച്ചു. കഴിഞ്ഞ ദിവസം പ്രദേശത്ത് പുലിയിറങ്ങി വളര്ത്തമൃഗങ്ങളെയടക്കം കൊന്നിരുന്നു. പ്രദേശത്തെ വന്യമൃഗശല്യത്തിന് പരിഹാരം കാണാന് അടിയന്തര നടപടി സ്വീകരിക്കണമെന്ന് വനംമന്ത്രി, ഡിഎഫ്ഒ, ജില്ലാകളക്ടര് എന്നിവരോട് എംഎല്എ ആവശ്യപ്പെട്ടു. ജനങ്ങളുടെ ഭീതി അകറ്റാന് സത്വര നടപടി സ്വീകരിക്കണം. വന്കിട, ചെറുകിട എസ്റ്റേറ്റുകളില് കാട് പിടിച്ചുകിടക്കുന്നത് മൂലം വന്യമൃഗങ്ങളുടെ താവളമായി മാറിയിരിക്കുകയാണ്. യഥാസമയം എസ്റ്റേറ്റുകള് പരിപാലിക്കപ്പെടാത്തതിന്റെ അനന്തരഫലമാണ് ഇത്തരത്തില് വന്യമൃഗങ്ങളുടെ താവളമാകാന് കാരണം. അതുകൊണ്ട് അടിയന്തരമായി വന്കിട, ചെറുകിട എസ്റ്റേറ്റ് ഉടമകളുടെ പ്രത്യേകയോഗം ചേരാനും എംഎല്എ ജില്ലാകളക്ടര്ക്ക് നിര്ദേശം നല്കി. വന്യമൃഗശല്യവുമായി ബന്ധപ്പെട്ട് പാവപ്പെട്ടവരുടെ ഉപജീവനമാര്ഗമായ വളര്ത്തുമൃഗങ്ങള് നഷ്ടവര്ക്ക് അടിയന്തരമായി നഷ്ടപരിഹാരം നല്കാനുള്ള നടപടികള് സ്വീകരിക്കാനും എംഎല്എ നിര്ദേശിച്ചു. വനംവകുപ്പ് അടിയന്തര നടപടി സ്വീകരിക്കണമെന്ന് വൈത്തിരി: പൊഴുതന പഞ്ചായത്തിലെ ജനവാസ മേഖലകളില് ഒരാഴ്ചയായി വര്ധിച്ചുവരുന്ന വന്യജീവിയുടെ ആക്രമണത്തിനെതിരെ വനംവകുപ്പ് അടിയന്തര നടപടി സ്വീകരിക്കണമെന്ന് യൂത്ത് കോണ്ഗ്രസ് പൊഴുതന മണ്ഡലം കമ്മിറ്റി ആവശ്യപ്പെട്ടു. നാലോളം വളര്ത്തുമൃഗങ്ങളെ അജ്ഞാതജീവി ഒരാഴ്ചക്കുള്ളില് ആക്രമിക്കുകയുണ്ടായി. ജനങ്ങളുടെ ഭീതി അകറ്റാന് ഇവയെ കൂടുവെച്ചു പിടിക്കുകയും പ്രദേശത്തെ ക്യാമറ സ്ഥാപിക്കുകയും ചെയ്യണമെന്ന് യോഗം ആവശ്യപ്പെട്ടു. യൂത്ത് കോണ്ഗ്രസ് കല്പ്പറ്റ നിയോജക മണ്ഡലം പ്രസിഡന്റ് എബിന് മുട്ടപ്പള്ളി അധ്യക്ഷത വഹിച്ചു. മണ്ഡലം പ്രസിഡന്റ് മുനീര് ഗുപ്ത, സതീഷ് നായര്, സുലൈമാന് പന്നിയോറ, ജഷീര് കടവത്ത് എന്നിവര് പ്രസംഗിച്ചു.